Kjell vitnet i retten: – Tok Kåre skuddene for oss? 
Ekteparet Kristian og Kjell vitnet om frykten og tapet av vennen Kåre Arvid Hesvik under skytingen i Oslo. Ekteparet Kristian og Kjell satt på Per på hjørnet da Zaniar Matapour løsnet skudd mot det skeive miljøet i Oslo i 2022.  De satt der med flere venner, blant annet Kåre Arvid Hesvik. De vil at VG kun skal bruke fornavnet deres.  Kristian trodde det var fyrverkeri eller kinaputter som ble avfyrt. Men straks skulle han skjønne at det skulle dreie seg om skyting.  – Det var først Kristian ropte dukk, jeg skjønte det. Vi fikk kastes oss ned, med øynene igjen og øynene ned mot bakken, sier ektemannen Kjell i vitneboksen. De ble liggende en stund, før de løp til andre siden av veien. På vei dit hadde de registrert at vennen, den avdøde Hesvik mottok førstehjelp. Kort tid senere skjønte de at han var død. I retten fredag fortalte de om dette.  – Tok han skuddene for oss? Dette spørsmålet stiller Kjell seg selv i vitneboksen. Han gråter.  – Den tanken har plaget meg og Kristian mye. Ekteparet har vært sammen i mange, mange år. Nå tør de ikke å holde hender i offentligheten lenger.  – Det er ikke rom for å holde hender, det er så mange krefter som ikke vil deg vel i dette samfunnet, og noen av de sitter der, sier han.  Svaret er rettet mot Matapour.  Dag fire er i gang i rettssaken mot Zaniar Matapour (44). Den tiltalte er på plass, slik han har vært de tre siste dagene.  Fredag skal seks vitner, som var ved eller i Per på hjørnet og London Pub, forklare seg.  Mesteparten av tiden har han sett en annen vei enn vitnene, som forklarer seg. Det gjør han denne dagen også.  Ingen av de som vitner fredag fikk skuddskader, men ble skadet på andre måter.  Elin Stillingen tok plass i vitneboksen i 09.20-tiden fredag formiddag.  Gjennom flere dager har vitner fortalt om de dramatiske minuttene den 25. juni 2022.  Mange fryktet å dø denne natten. Stillingen løp inn på Per på hjørnet for å gjemme seg for gjerningspersonen.  – Jeg husker veldig godt den saken fra Orlando, hvor en mann gikk inn skjøt på 100 mennesker og drepte mange. Jeg tenker at nå kommer han til å komme inn her på Per på hjørnet og skyte alle sammen, jeg tenkte også at nå har min siste time kommet, sier hun fra vitneboksen.  Orlando er en by i Florida hvor en mann i 2016 angrep et utested for skeive. Han drepte 49 mennesker og 53 ble skadd.  – Jeg var klar for å møte vår herre Hun kom ut av skapet som 44-åring. Pride-feiringen var en dag hun skulle markere det å være transperson og det å kunne være seg selv.  Men Matapour skyter mot Per på hjørnet. Hun blir dratt inn på utestedet og der ligger hun på bakken, i det som føles ut som en evighet, sier hun i retten.  – Jeg ser glasskår overalt på gulvet, jeg ser folk som har sittet i båsene som krøker seg sammen, på bordet og under bordet og prøver å gjøre seg så små som mulig, sier hun i retten.  Hun er kristen, og sier hun ba til høyere makter.  – Jeg var klar for å møte vår herre, men jeg ville ikke dø, sa hun i retten.  Hun får spørsmål om videoen som ble vist første dag i retten. Der kan man se Stillingen.  – Det er meg man ser nede midten på filmen. Idet skytingen begynner, er det meg man ser i den hvite kjolen foran inngangsdøren foran Per på hjørnet.  Kvelden gjorde noe med henne.  – Jeg føler meg egentlig ikke så trygg på gaten og ute blant folk, men samtidig har jeg tenkt det at jeg ikke kan sitte inne resten av livet og synes synd på meg selv. Nå jobber hun med å ta livet tilbake.  – Jeg har gått ut og gått inn på Per på hjørnet, og bestilt en cola og satt meg på border der jeg lå under, og så har jeg tenkt at shit jeg klarte dette i dag også, sier hun.  Fra vitneboksen tok hun en pust før hun pekte på Matapour. – Jeg er ekstremt glad for at jeg bor i et fritt land, med rettsstat, menneskerettigheter og rettssikkerhet.  – Vi har et sånt system, om ikke du fortjener det så fortjener i hvert fall jeg at vi skal ha det sånn i Norge, sier hun mens hun peker på Matapour.  Skrek til Matapour  Jan, som ikke vil at VG skal bruke hans fulle navn, hadde også vært ute denne sommerkvelden og kost seg. Det var en varm sommernatt.  Han trodde aldri han skulle miste en venn denne kvelden. Han var god venn med Kåre Arvid Hesvik. Han ble 60 år gammel.  Jan skjønner at det er skyting i området, og får vite hvor gjerningspersonen er.  Matapour har blitt overmannet av sivile. Politiet tar over – og setter på håndjern. – Jeg vil se han bli tatt og hvor mange det er snakk om. Så tenkte jeg at jeg må ta bilder og dokumentasjon. Da ser jeg at Zaniar er på bakken, sier Jan fra vitneboksen.  – Jeg får en umiddelbar reaksjon og skriker og kjefter på han.  Han forteller at blir et munnhuggeri mellom de to.  – Jeg fortalte han hva jeg synes om han. Han virket ikke fornøyd, han var sint og hadde et svart blikk, sier han om 25. juninatten.  – Svarte han tilbake, spør aktor? – Han svarte tilbake med «fuck off», svarer Jan.  Denne kvelden ble han også vitne til at Kåre Arvid Hesvik lå på bakken og at han ble erklært død.  – Han var snill og sosialt smart, sier han om sin avdøde venn.  Tiltalte vil neppe forklare seg  To personer ble drept og 21 personer skadet i skytingen i Oslo natt til 25. juni 2022. Matapour er tiltalt for grov terror etter det dødelige angrepet i Oslo sentrum.  Han avfyrte 19 skudd, ifølge tiltalen. Tirsdag startet rettssaken. Her leste statsadvokat Sturla Henriksbø tiltalen mot Matapour. Da statsadvokaten var ferdig, stilte han 44-åringen spørsmål om skyld. Matapour ristet på hodet og nektet straffskyld. Gjennom rettssaken har det blitt nevnt flere ganger at Matapour ikke vil forklare seg. Og gjennom hele rettssaken har Matapour nektet å reise seg når retten blir satt og hevet. Flere vil vitne i saken, blant annet politifolk som var på stedet, PST, fornærmede, og Etteretningstjenesten. 
Ekteparet Kristian og Kjell forteller om frykten og tapet av vennen Kåre Arvid Hesvik i Oslo-skytingen i 2022. Zaniar Matapour (44) er tiltal for grov terror etter angrepet som drepte to og skadet 21 personer i Oslo sentrum. Seks vitner, som var ved eller i Per på hjørnet og London Pub, forklarer seg i retten på fredag. Et vitne forteller om frykten for å dø og sammenligner hendelsen med 2016-angrepet i Orlando, Florida. Flere vil vitne i saken, inkludert politifolk, PST, fornærmede og Etterretningstjenesten.